Hammanskraal weer kalm ná geweldWAARSKUWING: Die foto’s in die berig is grafies van aard en kan sensitiewe lesers ontstel. Betogers in Hammanskraal het vragmotors en busse aan die brand gesteek (Mei 2016). Foto: Facebook Die situasie in Hammanskraal, noord van Pretoria, was Dinsdagoggend kalm nadat twee mense dood en ses beseer is toe geweld Maandag in die gebied uitgebreek het. Kapt. Tsekiso Mofokeng, woordvoerder van die polisie, het aan Maroela Media gesê polisiebeamptes was deur die nag in die gebied om die situasie te monitor, maar geen voorvalle van geweld is aangemeld nie. Maroela Media het vroeër berig inwoners het gewelddadig geraak nadat lede van die Tshwane-metropolisie, die SAPD en ŉ private maatskappy plakkershutte wat onwettig op munisipale grond by Sekampaneng opgerig is, begin sloop het. Die verwydering van die onwettige strukture volg nadat ŉ hofbevel in hierdie verband bekom is. Senior supt. Isaac Mahamba, woordvoerder van die Tshwane-metropolisie, het gesê inwoners het die polisie en werknemers van die maatskappy begin aanval, met klippe bestook en met petrolbomme gegooi. Die polisiebeamptes en werkers het onttrek, maar twee werknemers van die maatskappy is tydens die onderonsie dood. Ses ander is beseer. Kgosientso Ramokgopa, die Tshwane-burgemeester, het die voorval ten sterkste veroordeel en gesê die geweld wat uitbreek elke keer wanneer uitsettingsbevele uitgevoer word, is kommerwekkend. “Hierdie uitsettings laat ŉ spoor van pyn agter wat vermy kan word, aangesien ons selfs die mees onregeerbare burgers met respek behandel eerder as met ŉ houding asof hulle gestraf word,” het Ramokgopa gesê. “As die Stad Tshwane kan ons die situasie meer menslik maak deur seker te maak dat uitsettingkennisgewings duidelik is met duidelike opdragte vir inwoners van wat om te doen en hoe om aan die kennisgewing gehoor te gee, asook deur inwoners raad te gee en aan te moedig om betyds alternatiewe verblyf te soek en hul waardevolle besittings te beskerm. Ons voorneme is om geweld te ontmoedig terwyl daar steeds na weerlose groepe omgesien word.” Ramokgopa het gesê hy is bekommerd oor politieke partye wat gemeenskappe aanmoedig om hofbevele te verontagsaam aangesien dit tot verset en geweld lei. “Ons sal hoegenaamd nie onwettige besetting van grond en eiendom duld nie. Daarom doen ons ŉ beroep op gemeenskappe om saam met ons te werk.” Mofokeng het gesê die polisie ondersoek sake van moord, poging tot moord en openbare geweld. Niemand is nog in hegtenis geneem nie.